
אישור לקריאה ראשונה – דיון והצבעה


היו"ר מיכאל איתן:

גבירותי ורבותי, שלום. יש לי בקשה: בדרך כלל בוועדה אנחנו משתדלים לא להקדיש זמן רב מדי לדיונים בהצעות לקריאה טרומית אלא לברר רק את הסוגיות המרכזיות. לכן הדיון כאן יהיה קצר מאוד, כפי שהתרשמתי. נעביר את החוק לקריאה ראשונה ואת התיקונים נעשה אחר כך. ייתכן שיהיו דברים שיהיו שנויים במחלוקת בכל הנוגע למידת הענישה, ייתכן שעוד יתפתחו דברים. אתן לכם להציג את הצעת החוק היום ולא ניכנס לדיון מפורט. החוק פשוט וברור. אם הוא יזכה לרוב בקריאה ראשונה, נפתח את כל הדברים הרלוונטיים יותר. 

אברהם רביץ:

	לפני שמסבירים אני רוצה לשאול את שתי קבוצות המציעים – זה ממש אותו דבר? בדברי ההסבר יש הבדלים קלים. 

רשף חן:

	כל אחת הועתקה מהצעה זהה אחרת. 

אברהם רביץ:

	זה משקף את המצב החברתי בכנסת, שלא יכולתם להתאחד סביב זה. כי מה, בשינוי תכניסו את חברת הכנסת פינקלשטיין?

רוני בריזון:

	לכבוד יהיה לנו. יהיה לנו מקום של כבוד בעיתון הצופה. 

גילה פינקלשטיין:

	אני וחבר הכנסת בריזון בוגרי אותו תיכון. 

אברהם רביץ:

	אני רוצה לשאול שאלה: בתי שולחת את נכדי לחנות בכל יום שישי כדי לקנות בקבוק יין. 

גילה פינקלשטיין:

	משקאות משכרים?

אברהם רביץ:

	כן, אני אוהב יין יבש. 

היו"ר מיכאל איתן:

על-פי ההצעה הזאת היא תצטרך ללכת לבד. 


אברהם רביץ:

	זהו, אז זה נגד החיים.

גילה פינקלשטיין:

	אבל שומרים על החיים. הרב רביץ, לא כולם ילדים טובים כמו הנכדים שלך. יש מי ששותים כדי לשתות, להשתכר ולנהוג בכביש.

אברהם רביץ:

	אנחנו  רוצים את הצעת החוק. בואו נהיה יצירתיים.

גילה פינקלשטיין:

	יש כאלה שמשתכרים ונוהגים, אחר כך שומעים על תאונות.

רשף חן:

	אגב, מניסיון, אפשר להשתכר טוב מיין קידוש. 

אברהם רביץ:

	זה כי אתה לא עושה את זה בכל יום שישי. 

אני אומר לכם: זאת גזירה שהציבור לא יעמוד בה. לא שהוא לא יכול לעמוד בה – הוא לא יעמוד בה. כששולחים למכות השכונתית שולחים את הילד. הגברת צריכה לבשל את הדגים באותה שעה, והיא שולחת את הילד. בואו לא נהרוג את החיים כשאנחנו רוצים לעשות דבר טוב.

גילה פינקלשטיין:

	אנחנו נעזור לאלפי ילדים ונמנע הרבה אסונות. 

היו"ר מיכאל איתן:

חבר הכנסת רביץ, בדין היהודי נאמר על זה: אוי לרשע ואוי לשכנו. גם השכנים סובלים בגלל הרשעים. בגלל שבשכונה א' ילדים עלולים לשתות, גם בשכונה ב' אוסרים שתייה, ואמא צריכה ללכת ברגל למכולת. 

רשף חן:

	עקרונית אפשר היה לעשות קו גבול, לפי אחוזי האלכוהול. למשל משקאות עד 13% אלכוהול. אין יין שאחוזי האלכוהול שלו מעבר לזה. 

רוני בריזון:

	אדוני היושב-ראש, מתפתח כאן ויכוח. אני חשבתי שקודם אציג את החוק. לכן אני מבקש לגזור גזירה שווה מיין הקידוש של חבר הכנסת רביץ לקרטון סיגריות. הרי אנחנו מעבירים חוק שאוסר מכירת סיגריות לקטינים, וזה אותו הדבר: לפעמים שולחים את הילד לקנות סיגריות וכעת אי-אפשר, אויה, צריך ללכת לבד לקנות סיגריות. אני גוזר גזירה שווה. 


אברהם רביץ:

יש חוק כזה? זה עבר?

ענת אסיף:

זה יידון בשבוע הבא בוועדת הכלכלה.

דורית ואג:

למה תיקון לחוק העונשין הוא בוועדת כלכלה?

סיגל קוגוט:

אנחנו נתנו להם הרשאה חד-פעמית לכך, כי הם דנו בסיגריות. 

רוני בריזון:

	אוסיף ואומר: אנחנו גם עומדים להעביר חוק שאוסר הימורים.

אברהם רביץ:

	מה עם נאפאס?

רוני בריזון:

	זה הרי אסור בחוק, אדוני. אתה רוצה להתיר את השימוש בסמים. 

היו"ר מיכאל איתן:

שם תהיה הגבלה שזה אסור עד גיל 40. 

חבר הכנסת בריזון, אתם מסכימים שנעביר את החוק לקריאה ראשונה?

רוני בריזון:

	בוודאי.

היו"ר מיכאל איתן:

חבר הכנסת רביץ, מה אתה אומר?

אברהם רביץ:

	הם גורמים לי להתנגד. אני לא רוצה להתנגד לחוק הזה. 

היו"ר מיכאל איתן:

אז תימנע. בדיונים לאחר קריאה ראשונה נחשוב, אולי יהיה פתרון יצירתי. 

אני מקיים הצבעה על אישור הצעת החוק לקריאה ראשונה: הרוב בעד. אני מאוד מודה לכם. 

אליעזר כהן:

	לא שאלת מי נמנע. 

היו"ר מיכאל איתן:

מי נמנע? חבר הכנסת רביץ, חבר הכנסת זאב. שני נמנעים. 

אליעזר כהן:

	אבל המשטרה רוצה להתבטא. 

סוזי בן ברוך:

אני רוצה להגיב, לא לעניין ההצבעה. 

היו"ר מיכאל איתן:

אתם לא מתנגדים, נכון?

סוזי בן ברוך:

ברמה העקרונית לא. יש בעיה של אכיפה.

היו"ר מיכאל איתן:

נדבר על כך בהמשך. 

דורית ואג:

יש לאחד את הצעות החוק. 

נסים זאב:

	לא החוק פותר פה את העבריינות במדינה.

היו"ר מיכאל איתן:

תבוא בקריאה ראשונה, נשמע. יש לך התנגדות שנאחד את ההצעות?

נסים זאב:

	לא.

היו"ר מיכאל איתן:

אין התנגדות. אני מקיים הצבעה על איחוד ההצעות: אושר. אין מתנגדים. תודה. 

הישיבה ננעלה בשעה 10:15. 






